**Odense Kommune vinder Byplanprisen 2024 for "Fra Gade til By"**

**Odense Kommune modtager Byplanprisen 2024 for det ambitiøse byudviklingsprojekt "Fra Gade til By". Efter mere end 10 års planlægning og byggeaktivitet er projektet nu fuldendt og demonstrerer på fornemmest vis, hvorfor god planlægning betaler sig.**

Nu kører letbanen i Odense, og med den er en ny æra for byen begyndt. Træer og buske har endelig slået rødder, og bylivet summer både i gader og bygninger. Transformationen af den tidligere trafikerede Thomas B. Thriges Gade til en levende og attraktiv bydel står færdig – en rejse, der har krævet vedholdenhed og vision. For det ambitiøse byudviklingsprojekt, "Fra Gade til By", modtager Odense Kommune nu Byplanprisen 2024

*”Odense Kommune vinder Byplanprisen 2024 for sin imponerende evne og vilje til at fastholde retningen i et stort og komplekst byudviklingsprojekt i mere end 10 år. Kommunen har, på tværs af skiftende byråd, konsekvent holdt fast i visionen om at genskabe et sammenhængende centrum, samtidig med at visionen kontinuerligt er blevet videreudviklet. Resultatet er en stemningsfyldt og velfungerende bydel, præget af byrum og gader af høj arkitektonisk kvalitet, som både borgere og besøgende kan nyde og være stolte af.*

*Projektet balancerer strategiske beslutninger med opmærksomhed på selv de mindste detaljer, som kan inspirere og sætte nye standarder for byudvikling i Danmark. "Fra gade til by" er blevet et katalog af muligheder, der viser, hvordan man kan tænke langsigtet og ambitiøst, samtidig med, at man skaber byrum, der opleves rare at bevæge og opholde sig i.”,* fremhæver Juryen.

Over 700 deltagere var samlet til årets Byplanmøde, da Odense Kommune blev kåret til vinder af Byplanprisen, i et tæt kapløb med de to andre nominerede, Svendborg Kommune for "Fra Blå Kant til Blå Zone" og Udviklingsselskabet NærHeden P/S for projektet "Nærheden". Fælles for de tre nominerede projekter er en høj grad af nytænkning og tilpasningsevne, som adresserer både aktuelle og fremtidige udfordringer som blandt andet klimaforandringer og biodiversitetskrisen.

*” Det politiske mod, den vedholdenhed, som skiftende byråd har udvist, samt den gode forvaltning og samarbejdet med eksterne partnere har sikret, at visionerne er blevet til virkelighed. Thomas B. Thriges Gade er gået fra et vejforløb, der delte byen til nye byrum, en letbane, der binder byen sammen, og gader med en arkitektonisk kvalitet, der gør det attraktivt at bevæge sig gennem byen.*

*Det er lykkedes at fastholde et højt kvalitetsniveau, samtidig med at visionerne er blevet løbende tilpasset nye udfordringer, særligt i forhold til klima og natur. Projektet står som et forbillede for, hvordan man gennem planlægning og god arkitektur kan skabe en by, der både er smuk, menneskelig og funktionel.”,* fortæller Juryen.

”*At vinde byplanprisen er et kæmpe skulderklap til vores by og den vision, der lå bag lukningen af Thomas B. Thriges gade og hele omdannelsen af området. Det er en cadeau til alle dem, som har været en del af dette ambitiøse projekt, fra byråd gennem tiden, medarbejdere, rådgivere, entreprenører, borgere og forretningsdrivende. Går man nu på den dengang 4-sporede vej, så oplever man en helt ny by, og man oplever hele ikke gaden ‘under byen’, hvor der er masser af parkering. Området er lavet for gående og cyklister, hvor det er rart at opholde sig, og hvor den gamle bydel bliver bundet sammen med resten af byen. ‘Fra Gade til By’ er et projekt, vi kan være stolte af, og som har vakt opmærksomhed både nationalt og internationalt. Det har sat barren for, hvordan vi ønsker at udvikle og bygge i samme kvalitet i både byrum og bygninger. En by i konstant udvikling og med omtanke for fremtiden,” fortæller* Søren Windell, By og Kulturrådmand

**FAKTA OM BYPLANPRISEN**

Byplanprisen er indstiftet af Dansk Byplanlaboratorium og Akademisk Arkitektforening og blev i år uddelt for 29. gang. I år er temaet for Byplanprisen ’klima og kvalitet’ med vægt på bæredygtige løsninger og klimatilpasning, der både tager hensyn til miljøet og sikrer høj livskvalitet gennem gode og smukke fysiske rammer i byerne.

**I 2024 VAR TRE PROJEKTER NOMINERET TIL BYPLANPRISEN:**

* **Fra Blå Kant til Blå Zone, Svendborg Kommune**
* **Fra Gade til By, Odense Kommune**
* **Nærheden, Udviklingsselskabet NærHeden P/S**

**JURYENS MEDLEMMER**

* Lisbet Wolters, udpeget af Dansk Byplanlaboratorium
* Marie Stender, udpeget af Dansk Byplanlaboratorium
* Peer Frank, udpeget af Foreningen af Byplanlæggere
* Sven Kofoed-Hansen, udpeget af Akademisk Arkitektforening
* Thina Wallin Jensen, udpeget af Akademisk Arkitektforening

Pressekontakt:

**Odense Kommune**

Søren Windell, By og Kulturrådmand

Mobil: +45 30 70 36 93 / mail: sw@odense.dk

**Dansk Byplanlaboratorium**

Tina Saaby, direktør, arkitekt maa.

Mobil: +45 30 24 13 93 / mail: ts@byplanlab.dk

**Arkitektforeningen**

Sussi Heimburger, kommunikations- og pressechef

Tlf.: +45 24 46 81 61 / mail: sh@arkitektforeningen.dk